RESOLUCIÓN do 23 de outubro de 2012, da Secretaría Xeral da Igualdade, pola que se resolven as solicitudes de axudas do programa Emega para fomento do emprendemento feminino, convocadas por Resolución do 14 de maio de 2012 e cofinanciadas polo Fondo Social Europeo (SI429A).
Consellería de Presidencia, Administracións Públicas e Xustiza — III. Outras disposicións — 30/10/2012

Pola Resolución do 14 de maio de 2012, da Secretaría Xeral da Igualdade (DOG número 96, do 22 de maio), establecéronse as bases reguladoras das axudas do programa Emega para fomento do emprendemento feminino e convocáronse para o ano 2012.
Segundo o disposto no parágrafo 4 da base sétima da Resolución do 14 de maio de 2012, e de conformidade co establecido no artigo 59.6.b) da Lei 30/1992, do 26 de novembro, de réxime xurídico das administracións públicas e do procedemento administrativo común, a notificación individual das resolucións das axudas poderá ser substituída pola publicación no
Diario Oficial de Galicia
e na páxina web da Secretaría Xeral da Igualdade, a cal producirá os mesmos efectos que a devandita notificación.
Unha vez rematada a fase de instrución das solicitudes recibidas na Secretaría Xeral da Igualdade, avaliadas pola comisión de valoración prevista na base oito das bases reguladoras, vista a proposta de resolución formulada polo órgano instrutor e tendo en conta as dispoñibilidades orzamentarias,
Primeiro. Conceder as axudas económicas para apoio das iniciativas empresariais lideradas por mulleres que se reflicten no anexo I, con indicación da puntuación e da contía da prima fixada en función do emprego xerado ou preexistente, segundo a liña de actuación a que corresponde a iniciativa subvencionada, como consecuencia da aplicación dos criterios establecidos na base novena e dos tipos de axuda e contías fixadas na base terceira das bases reguladoras, por un importe total de 403.000,00 euros, con cargo á aplicación orzamentaria 04.40.313B.470.0 (código de proxecto 2012 00094) dos orzamentos vixentes deste departamento. Estas axudas están cofinanciadas ao 80  % con fondos FSE no programa operativo de Galicia 2007-2013, eixe 2 tema prioritario 69.
Segundo. Excluír e declarar desistidas as solicitudes que se relacionan no anexo II, con indicación da causa específica, por non cumprir o requisito de emenda e/ou achega dos documentos preceptivos no prazo establecido, segundo o disposto no punto tres da base sétima das bases reguladoras, ou ben por non cumprir os requisitos establecidos na base segunda ao tratarse de propostas carentes de todos os requisitos necesarios de definición e desenvolvemento exixidos para as iniciativas das liñas obxecto da convocatoria.
Terceiro. De conformidade co punto tres da base décimo quinta das bases reguladoras, as beneficiarias poden solicitar un pagamento anticipado da axuda concedida para o cal deberán presentar debidamente cuberto o formulario correspondente publicado como anexo V das indicadas bases reguladoras. Cando o importe da axuda non supere os 18.000,00 euros, o importe do anticipo será do 80 % da concesión, e para as axudas que superen este tope establécese unha porcentaxe adicional do 10 % sobre o importe que excede o dito tope. O importe restante que corresponda para completar o pagamento da axuda, librarase logo da completa xustificación polas beneficiarias do cumprimento da finalidade para a que se concedeu a axuda e demais condicións exixidas na resolución do 14 de maio de 2012.
Cuarto. Informar as beneficiarias que a obtención de axuda comunitaria implica a aparición na lista pública de persoas beneficiarias que a autoridade de xestión do programa operativo publicará conforme o previsto no artigo 7.2.d) do Regulamento (CE) 1828/2006 da Comisión, do 8 de decembro de 2006 (DOUE L/45, do 15 de febreiro de 2007) e que na devandita lista figurarán os datos de identidade ou denominación social, das operacións e da contía de fondos públicos asignada a cada operación.
Quinto. A percepción destas axudas é incompatible con calquera outra axuda ou subvención corrente destinada ao fomento do emprendemento feminino, ben a través da creación de emprego autónomo ou ben pola xeración de postos de traballo por conta allea para mulleres. Tendo en conta o anterior, en ningún caso o importe das axudas concedidas ao abeiro desta resolución poderá ser de tal contía que, illadamente ou en concorrencia coas concedidas por outras administracións ou entes públicos ou privados, nacionais ou internacionais, supere os límites legalmente establecidos.
Sexto. A data límite de presentación da xustificación das axudas concedidas será o 30 de novembro de 2012 e realizarase de acordo co establecido na base 14 das bases reguladoras. As beneficiarias presentarán a documentación acreditativa que se sinala nun único exemplar orixinal:
a) Anexo V: solicitude de cobramento debidamente asinada.
b) Copia das altas de todas as promotoras da empresa no réxime correspondente da Seguridade Social e/ou mutualidade profesional, segundo corresponda.
c) Copia da inscrición da empresa beneficiaria no sistema da Seguridade Social, de ser o caso.
d) Copias dos documentos de alta na Seguridade Social das traballadoras por conta allea e dos contratos correspondentes vinculados á axuda.
e) Declaración responsable, asinada pola representante legal ou promotoras, acreditativa do cumprimento total do orzamento da iniciativa subvencionada, de acordo co declarado na solicitude e no plan de empresa. Esta declaración incluirá a relación de xustificantes de gasto na que consten: identificación da persoa acredora, número e data da factura ou documento equivalente, concepto, importe sen IVE e data de pagamento.
f) Anexo IV: declaración de axudas actualizada á data de presentación da xustificación. No caso de sociedades civís e comunidades de bens, ten que facerse a declaración correspondente á empresa e tamén por cada unha das promotoras.
g) Acreditación documental, material e/ou gráfica (fotografías, fotocopias, captura de pantallas ...) do cumprimento da obriga de información e publicidade do financiamento público da acción subvencionada.
Durante os tres anos seguintes á adquisición da condición de beneficiaria, ou da alta das traballadoras por conta allea de ser esta posterior, todas as beneficiarias están obrigadas a achegar no mes de decembro de cada exercicio o informe de situación, emitido pola Tesourería Xeral da Seguridade Social, de todos os códigos de cotización da empresa no cal consten todos os contratos vinculados á axuda.
Sétimo. As beneficiarias deberán dar a adecuada publicidade do carácter público do financiamento das iniciativas, en cumprimento do artigo 15.3 da Lei 9/2007, do 13 de xuño, de subvencións de Galicia. Para isto, a empresa deberá colocar, nun lugar visible fronte ao público en xeral, un cartel informativo no cal aparezan os anagramas da Secretaría Xeral da Igualdade da Xunta de Galicia e do Fondo Social Europeo en aplicación do disposto na normativa aplicable. Na páxina web oficial da Secretaría Xeral da Igualdade infórmase das características do dito cartel e dos logos e lendas de obrigada inclusión. Cando o proxecto teña publicidade nun sitio da internet, deberán figurar na súa páxina de inicio e en lugar visible as citadas referencias.
Oitavo. De acordo co disposto na base décimo sexta, o incumprimento por parte das beneficiarias de calquera das obrigas establecidas na normativa aplicable a estas subvencións, incluída a publicidade das accións subvencionadas dará lugar, logo do oportuno expediente, á obriga de reintegrar a contía indebidamente percibida e aos xuros de demora correspondentes e, se é o caso, á perda do dereito ao cobramento das cantidades pendentes de percibir, conforme o establecido na Lei 9/2007, do 13 de xuño, de subvencións de Galicia e na súa normativa de desenvolvemento.
Noveno. As beneficiarias das subvencións adquiren os compromisos e obrigas que, de conformidade co establecido no artigo 11 da Lei 9/2007, do 13 de xuño, de subvencións de Galicia, se establecen na base 13 das bases reguladoras, sen prexuízo das demais obrigas que resulten da normativa aplicable.
Décimo. Esta resolución esgota a vía administrativa e contra ela poderá interpoñerse recurso potestativo de reposición ante a Secretaria Xeral da Igualdade, no prazo dun mes, contado desde o día seguinte ao desta publicación, de conformidade co establecido nos artigos 107, 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, na súa redacción dada pola Lei 4/1999, do 13 de xaneiro, ou ben directamente recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao desta publicación, de acordo co establecido nos artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Disposición derradeira
Esta resolución entrará en vigor o día seguinte ao da súa publicación no
Diario Oficial de Galicia
.
Santiago de Compostela, 23 de outubro de 2012